Koeëls vlieg, mense gewond in verskillende voorvalle | Netwerk24
Koeëls vlieg, mense gewond in verskillende voorvalle
Drie mense is gewond toe koeëls in die drie afsonderlike skietvoorvalle gedurende die naweek afgevuur is.
Die Worcester-polisie sê die skiet­voor­valle het in Riverview en Avian­park plaasgevind en volgens die plaas­like polisiewoordvoerder, kaptein Lindhi­kaya Mkhontwana, sal die polisie­onder­soek aandui of die skietvoorvalle bende­ver­want is.
" 'n Man het beserings in sy bene in 'n skietvoorval opgedoen wat Saterdag 6 April omstreeks 22:45 by die River­view-woonstelle gebeur het," sê Mkhontwana.
In nog 'n skietvoorval wat Sondag 7 April 06:15 in Ysselstraat in Riverview plaasgevind het, is 'n man in sy linker­skouer geskiet. Mkhontwana sê 'n saak van poging tot moord is geopen.
" 'n Derde man is Sondag 7 April 14:00 in Tinktinkiestraat in Avianpark in sy bobeen geskiet," sê Mkhontwana.
Hy sê al drie slagoffers in die skiet­voorvalle is na die hospitaal geneem.
"Geen verdagtes is tot dusver in heg­te­nis geneem nie en die polisie volg inligting op," sê Mkhontwana.